挽汪克之給事母程夫人
作者：孫應時
朝代：宋

paragraphs: 黟水衣冠盛，汪程甲一州。
世賢鍾上壽，家範襲芳休。
右府尊章重，嬪閨法度修。
蘋蘩祗祀事，枌堇媚肴羞。
勤約饒經理，慈祥徧撫柔。
齊眉友琴瑟，斷織戒箕裘。
郗桂遇輝赫，潘輿飽宦游。
金章嚴侍膝，綵服稱遨頭。
疊嶂雙溪曉，千巖萬壑秋。
平反間笑語，燕喜溢歌謳。
九秩童顔在，三朝寵渥稠。
一毫寧復憾，五福更誰儔。
鸞影合塵鑑，龍藏樂故丘。
高門餘善慶，衮衮正公侯。